b'\n_START_ARTICLE_\nBelgae\n_START_SECTION_\nEtimologia\n_START_PARAGRAPH_\nEl consens entre els ling\xc3\xbcistes \xc3\xa9s que el mot Belgae prov\xc3\xa9 del protocelta *belg- o *bolg- \xc2\xabinflar-se, estar enfurismat\xc2\xbb (cf. el gal *bolga \xc2\xabbossa de cuir\xc2\xbb i l\'irland\xc3\xa8s antic bolg \xc2\xabmanxa, ventre\xc2\xbb) que \xc3\xa9s a l\'origen de l\'angl\xc3\xa8s budget, "pressupost". Cal entendre l\'etn\xc3\xb2nim, doncs, com a \xc2\xabels furiosos, els bel\xc2\xb7licosos, els bel\xc2\xb7ligerants\xc2\xbb, o com a \xc2\xabels orgullosos, els fatxendes, aquells que s\'inflen com un bot\xc2\xbb, \xc2\xabaquells que s\'inflen amb ira/f\xc3\xbaria de batalla\xc2\xbb. El celta *bhelgh deriva de l\'arrel indoeuropea *bhel- \xc2\xabinflar, bombar\xc2\xbb (angl\xc3\xa8s bulge, "bony", relacionat amb "bombolla"). Els Fir Bolg (o F\xc3\xaer Bholg), a la mitologia irlandesa, s\xc3\xb3n un poble de guerrers i artesans, els tercers invasors d\'Irlanda, el nom dels quals significa \xc2\xabhomes-bossa\xc2\xbb o, m\xc3\xa9s versemblantment, \xc2\xabhomes-llamp\xc2\xbb. Estan dotats especialment per a les arts del foc i la forja._NEWLINE_S\'han aportat tamb\xc3\xa9 explicacions alternatives. Una d\'elles proposa que *bel (com s\'ha dit, \xc2\xabobjecte rod\xc3\xb3, inflat\xc2\xbb) podria tenir el sentit figuratiu de \'cercle, alian\xc3\xa7a, ex\xc3\xa8rcit\' i *gae seria \'guerrer\' en gal. Aix\xc3\xad, bel-gae significaria \'guerrers de l\'alian\xc3\xa7a\' i aquest significat encaixaria amb la descripci\xc3\xb3 donada per Juli C\xc3\xa8sar. Segons una altra teoria, Belgae vindria del protocelta *belo \xc2\xabbrillant\xc2\xbb,  d\'on prov\xc3\xa9 Beltane i el nom dels d\xc3\xa9us Belenos (\'El que il\xc2\xb7lumina\') i Belisama (probablement la mateixa divinitat, a partir de *belo-ens). L\'arrel *belo est\xc3\xa0 emparentada amb l\'angl\xc3\xa8s beli, l\'anglosax\xc3\xb3 bael, el litu\xc3\xa0 baltas (\'blanc\' o \'brillant\', origen etimol\xc3\xb2gic de b\xc3\xa0ltic) i l\'eslau belo/bilo/bielo (\'blanc\', origen de top\xc3\xb2nims que signifiquen \xc2\xabciutat blanca\xc2\xbb com ara Belgrad i Bjelovar).\n_START_SECTION_\nOrigen\n_START_PARAGRAPH_\nEls belgues van ser considerats durant molt de temps com a un poble gal o b\xc3\xa9 un poble germ\xc3\xa0nic dominat per una aristocr\xc3\xa0cia gal\xc2\xb7la, entre altres coses pel fet que els noms dels seus caps eren d\'origen gal i no pas germ\xc3\xa0nic. S\'ha aventurat que l\'\xc3\xbas de nom celtes indicaria el rang jer\xc3\xa0rquic -militar- dels caps i que aix\xc3\xb2 es podria assimilar als noms de c\xc3\xa0rrecs militars moderns com ara "general", "coronel", "capit\xc3\xa0" i altres que, tot i tenir origen franc\xc3\xa8s o llat\xc3\xad, s\'empren en lleng\xc3\xbces no rom\xc3\xa0niques com l\'alemany, neerland\xc3\xa8s i altres. Aix\xc3\xb2 evidencia l\'afinitat cultural dels belgues amb el m\xc3\xb3n c\xc3\xa8ltic. Actualment, unes an\xc3\xa0lisis m\xc3\xa9s precises dels noms de les seves tribus, caps i d\xc3\xa9us permeten suposar que algunes tribus eren realment gal\xc2\xb7les (bel\xc2\xb7l\xc3\xb2vacs, atr\xc3\xa8bats, etc.) i unes altres mostren caracter\xc3\xadstiques germ\xc3\xa0niques (condruses, segnes, etc.). _NEWLINE_D\'altra banda, alguns autors estableixen un tercer grup de tribus ni gal\xc2\xb7les ni germ\xc3\xa0niques, sin\xc3\xb3 amb afinitats it\xc3\xa0liques. Segons aquests autors, l\'an\xc3\xa0lisi de la topon\xc3\xadmia de la zona ha perm\xc3\xa8s suposar que aquests pobles ocupaven al principi la part de la regi\xc3\xb3 compresa entre els rius Aisne i Weser, abans de sofrir la pressi\xc3\xb3 dels celtes i germans. All\xc3\xb2 que es coneix del seu idioma mostra nombroses afinitats amb les lleng\xc3\xbces indoeuropees del sud d\'Europa, particularment amb les lleng\xc3\xbces it\xc3\xa0liques. L\'explicaci\xc3\xb3 seria que, abans de la seva emigraci\xc3\xb3 al sud, els it\xc3\xa0lics van haver de romandre a l\'Europa central, prop dels germ\xc3\xa0nics i eslaus com b\xc3\xa9 reflecteix l\'ampli vocabulari com\xc3\xba entre aquests grups. No f\xc3\xb3ra impossible, doncs, que una part d\'ells es dirig\xc3\xads al nord-oest mentre que la resta emigrava a la pen\xc3\xadnsula it\xc3\xa0lica. Lligat amb aix\xc3\xb2, cal esmentar la hip\xc3\xb2tesi del Nordwestblock ("bloc del nord-oest"), defensada entre altres estudiosos per Hans Kuhn i Maurits Gysseling. Segons aquests autors, abans de l\'assimilaci\xc3\xb3 c\xc3\xa8ltica o germ\xc3\xa0nica de les tribus belgues, a la zona s\'hi hauria parlat una llengua indoeuropea extingida de dif\xc3\xadcil catalogaci\xc3\xb3, ja que tant podria presentar trets comuns amb el lusit\xc3\xa0 com el ven\xc3\xa8tic, el r\xc3\xa8tic o algunes lleng\xc3\xbces il\xc2\xb7l\xc3\xadries. Alguns autors anomenen "antic belga" aquesta hipot\xc3\xa8tica llengua extingida.\n_START_SECTION_\nEls Germani Cisrhenani\n_START_PARAGRAPH_\nEntre els Belgae hi havia un grup de tribus catalogades pels informants locals com a Germani: els ceresos, condruses, eburons, pemans i segnes. Els cl\xc3\xa0ssics s\'hi referien com a "Germani Cisrhenani" (\xc3\xa9s a dir, \xc2\xabels germ\xc3\xa0nics d\'aquesta banda del Rin\xc2\xbb) per tal de distingir-los dels Germani que vivien a l\'est del Rin, fora de la zona gal\xc2\xb7la i romana. _NEWLINE_Si aix\xc3\xb2 volia dir que parlaven realment una llengua germ\xc3\xa0nica o no, \xc3\xa9s encara incert (la regi\xc3\xb3 estava fortament influenciada per la G\xc3\xa0l\xc2\xb7lia, i molts dels noms tribals i de persona semblen celtes), per\xc3\xb2 T\xc3\xa0cit afirm\xc3\xa0 que aquests Germani eren els originaris i que el terme "Germani", tal com es va generalitzar despr\xc3\xa9s, no mantenia el significat original del mot. Tamb\xc3\xa9 va dir que els descendents dels Germani originals al seu temps eren els tungri._NEWLINE_L\'\xc3\xa0rea general dels Germani belgues es trobava entre els rius Escalda i Rin i al nord de la prov\xc3\xadncia belga de Luxemburg i el Mosel\xc2\xb7la, que \xc3\xa9s on hi havia els tr\xc3\xa8vers. En termes moderns, aquesta zona inclou l\'actual B\xc3\xa8lgica oriental, la zona meridional dels Pa\xc3\xafsos Baixos i una part d\'Alemanya a l\'oest del Rin i al nord de Coblen\xc3\xa7a._NEWLINE_Entre aquests Germani, per\xc3\xb2, no s\'hi inclo\xc3\xafen els atu\xc3\xa0tucs, ja que aquests eren considerats com a descendents d\'una altra branca -te\xc3\xb2ricament germ\xc3\xa0nica per\xc3\xb2 possiblement c\xc3\xa8ltica-, els cimbres, els quals s\'haurien establert a la zona a l\'\xc3\xa8poca de la guerra c\xc3\xadmbria.\n_START_SECTION_\nEls Belgae fora de la G\xc3\xa0l\xc2\xb7lia\n_START_PARAGRAPH_\nEn temps de Juli C\xc3\xa8sar, els belgues havien creuat el canal de la M\xc3\xa0nega, arribant al sud de Brit\xc3\xa0nia. C\xc3\xa8sar explica que van creuar el canal com a invasors i que nom\xc3\xa9s despr\xc3\xa9s es van assentar a l\'illa._NEWLINE_S\'han trobat nombroses monedes dels Ambians de mitjans del segle II a. C. en el sud de Gran Bretanya i a Kent s\'han desenterrat les restes del que podria ser un fort belga. En temps que Juli C\xc3\xa8sar podia rememorar, un rei dels suessions anomenat Diviciaco no nom\xc3\xa9s era el rei m\xc3\xa9s poder\xc3\xb3s de la G\xc3\xa0l\xc2\xb7lia B\xc3\xa8lgica, sin\xc3\xb3 que els seus dominis arribaven a part de Gran Bretanya. Commi dels Atrebats, antic aliat de C\xc3\xa9sar, va fugir a Gran Bretanya despr\xc3\xa9s de participar en la rebel\xc2\xb7li\xc3\xb3 de Vercing\xc3\xa9torix i es va unir o b\xc3\xa9 va establir una branca brit\xc3\xa0nica de la seva tribu. A partir del desenvolupament de les imatges en les seves monedes, sembla probable que, quan Roma va conquerir Brit\xc3\xa0nia, algunes de les tribus del sud-est de l\'illa eren belgues o estaven governades per una aristocr\xc3\xa0cia belga. Entre les posteriors civitates (divisions administratives) de la Brit\xc3\xa0nia romana n\'hi havia una que portava el nom dels belgues (Belgae), sent algunes de les seves ciutats Magnus Portus (Portsmouth) i Venda Belgarum (Winchester)._NEWLINE_Claudi Ptolemeu esment\xc3\xa0 els belgues brit\xc3\xa0nics dins la relaci\xc3\xb3 d\'un dels seus viatges. Mentre que Juli C\xc3\xa8sar els situava a Kent i Sussex, Ptolemeu ho fa a Wiltshire i Somerset. De fet, el nom de belgues podria englobar de forma gen\xc3\xa8rica algunes poblacions de Brit\xc3\xa0nia, i els atrebats en serien una._NEWLINE_\xc3\x89s possible que una branca dels belgues s\'establ\xc3\xads a Irlanda, representada pels Builg hist\xc3\xb2rics i els Fir Bolg mitol\xc3\xb2gics.'